WOORDWARREL 28 Oktober 2021: Pampoenspooktye – Lekkervurigeaffêre
WOORDWARREL 28 Oktober 2021: Pampoenspooktye
Date: October 29, 2021Author: Lekkervurigeaffêre 11 Comments
Dis pampoenspooktyd in Mzanzi. Oral in skakerings van rooi, blou, groen, geel sketter 'n klomp raseriges in gewone mense se ore. Ek sweer hulle luister skelm Erna Sack arias om hulle stemtone te verhef en pampoenspoke te kerf.
Al vir weke op al wat media platform gil die bloues ons moet pasop vir die rooies. Die groengeelswartes vertel al het hulle opgeneuk is hulle steeds bereid om weer te probeer. Ons moet net vertrou en tog net ons kruisie trek. Die rooies gil oor almal en alles.
Al die sketterendes met hul gogga-maak-vir-baba-bang kletsery, is algar net pitte van dieselfde pampoen.
Leë beloftes word soos kaneelsuiker oor pampoene gestrooi. Waar in jou lewe sal alle stemgeregtigde mense op 'n langnaweek Maandag gaan tou om te stem? Dis om sekere mense wat soos katte op warm dakke tussen die pampoene rondspring van benoudheid te help om aan bewind te bly. En as ons ons kruisies getrek het…gaan Dinsdag 'n nuwe Mzanzi vir ons bring?
Dis nie koue pampoen nie. Jy beter skrik en kommer. Daar word voorspel dat net 'n derde van Mzanzi se kiesers by die stembus gaan draai. Gaan iemand rêrig na 'n luilekker naweek van soetpampoen en braai tuiskom, en voor 21h00 Maandag daai kruisie trek? Hoe minder mense stem, hoe makliker is dit vir sekeres om in die kussings van oorvloed te bly.
Ek dink, hulle dink ons het pampoenbrille op. Kan nie sien wat vlak voor ons is nie.
Dis 'n vrot pampoengooiery wat my sprakeloos laat en van die wêreld 'n aardige plek mat om die kort tyd op die ondermaanse gegun te verwyl.
Moenie 'n pampoenkop wees nie, gaan trek jou kruisie. Dit gee jou bekrekregte om pampoenspookmakers op hulle tone te hou.
Wees ook vorentoe versigtig. Pampoenspooktyd is nie tot allerheiligste nag beperk nie. Dis nou altyddeur sulke tyd.
Daar is ander pampoenspoke wat my bekommer. Dis ook nie koue pampoen nie. Veral die valsnuus-, kanselleerkultuur-, woke-, samesweringsteorie-variëteite vul my met 'n mengsel van angs en woede.
Fluit-fluit my woordwarrel is uit.
The post Woordwarrel: Donderdag inspirasievonk 28 Okt 2021 appeared first on Dis Ekke.
Previous Previous post: Herrys uit stiefmoederlike tye
Next Next post: A donkey story
11 thoughts on "WOORDWARREL 28 Oktober 2021: Pampoenspooktye"
Jy slaan die spyker so op die kop Lekkervurig. Ek hoef niks toe te voeg nie – kan maar net my kop knik om te beaam. My bek het gister nog oopgehang toe iemand gesê het hulle "glo nie in hierdie kastige pandemie nie". Wat is dit wat hulle nie glo nie. Dat daar nie 'n virus is nie? Dat mense nie doodgaan nie? Dat hospitale nie oorvol is nie? Ek kan dit nie kleinkry nie. Ek sal maar my kruisie gaan trek – uit pure gewoonte, want hoopvol is ek lankal nie meer nie.
Mater, pampoenspoke warrel meer as ons woorde.
Ek voel nes jy, Hester. Pitlose koppe het nie pitte nie
Politiek…. aaklig. Wil eerder my kop in sand druk.
Kameel, ek sal jou nou nooit vir 'n volstruis aansien nie.
Puik verwoord, soos net jy kan! Ja die dêm pampoenpitlose pampoenspoke, wat almal se lewens vergal, omdat daar geen pitte in daai koppe is nie.
Kyk, toe Hester se pampoenspookvonk my tref, toe warrel my pitte🤣✒
Dis nou baie pittig gesê!
Nou toe daar het ons dit nou! Daardie nuutgevonde pampoenspook stories gee my koue rillings. Hier hou kindertjies en natuurlik hul ouers heerlike pampoenspook dag. Kindertjies wil lollies hê, hul is aangetrek soos pampoenspoke om ou mense bang te maak. Daar is selfs gevra dat die wat saamspeel asb moet aandui dat hul maar kan kom klomp. Die wat nie aandui nie mag nie gesteur word nie. Geen politiek van enige aard nie, net pure plesier.